Kim Behnke (FRI), 1999-11-12:
Presset i medierne var naturligvis for stærkt for regeringen, da grædefærdige danskere stillede sig op og spurgte: Når vi nu gerne vil være miljøvenlige, og når vi nu gerne vil købe en folkevognsmodel, der kan køre 100 km på 3 l, hvordan kan det så være, at den skal være ganske betydelig dyrere end de bilmodeller, som forurener mere?
Og det var da klogt af regeringen at flytte den diskussion fra Trafikministeriet til Skatteministeriet, for trafikministeren havde jo den opfattelse, at det var der ikke noget at gøre ved, og folk jo bare måtte vente, til tyskere, hollændere og andre havde købt så mange af de her bilmodeller, at de blev billigere.
Så ros til skatteministeren for, at han overtog den sag og har set det rigtige i at få afgifterne lempet sådan, at disse brændstoføkonomiske biler naturligvis afgiftsmæssigt vil få en fordel, så vi miljømæssigt rigtigt får dem indfaset hurtigst muligt.
Jeg kan godt være lidt bekymret over, at man periodiserer det, sådan at det sker fra 2000 til 2005 og derefter fra 2006 til 2010.
Og jeg tror, ministeren kommer til at lave det om inden for ganske få år, for med den udvikling, der foregår i øjeblikket - hr. Frank Aaen var lidt inde på det, og Folketingets Energiudvalg har hos Shell i Fredericia set en præsentation af såkaldte hybridbiler, som omdanner traditionelt brændstof til henholdsvis brint og kul, der forbrændes i brændselsceller og forbrændingsmotorer - opererer man altså med biler, der kan køre op til 70 km på en liter benzin.
Og ud over de afgiftsmæssige problemer, det giver for skatteministeren, når benzinforbruget falder, må vi jo ud fra en miljømæssig betragtning dog sige, at det er en dejlig ting, som ligger foran os.
Men de biler er jo ganske dyre i starten, men de første modeller forventer man kommer på markedet i år 2002, og derfor kun en anføring af, at de dér tidsfrister kommer skatteministeren nok til at se lidt på, hvis vi også skal kunne få glæde af disse nye såkaldte hybridbiler.
Så er der det element, at rulleseler og stoplygter er gjort til noget lovpligtigt, og derfor behøver man ikke længere at have en afgiftslempelse for at forøge bilsikkerheden.
Det er en lidt omvendt argumentation, for så kunne ministeren jo gøre hvad som helst lovpligtigt, hvorefter der ikke behøvede at være afgiftslempelser.
Så er der det med reparationerne, og som jeg ser det, er det eneste, man får ud af dét, at forsikringsselskaberne kommer til at betale noget mere, når bilerne bliver skadet, og det vil sige, at det er en skatteindtægt for staten, der opnås ved, at forsikringspræmierne bliver forhøjet.
Og da disse forsikringspræmier er lovpligtige, ja, så har man ikke engang nogen mulighed for at undslå sig dem.
Vi synes ikke, det er en særlig sympatisk måde at få et provenu i statskassen på.
Jeg kender ikke til, at vi har lovgivning for, hvilken avance viktualiehandlere, manufakturhandlere, bødkere, stukkatører, markiseopsættere eller for den sags skyld vulkanisører må have.
Ingen af disse brancher eller nogen som helst andre får jo gennem lovgivning pålagt eller reguleret en bestemt avance, og det bør naturligvis heller ikke være tilfældet for automobilbranchen, og derfor synes vi heller ikke, den del af lovforslaget er særlig sympatisk.
Nu har ministeren jo valgt at sammenskrive det hele i ét forslag, og det betyder, at hvis forslaget kommer til afstemning i den affatning, det har i dag, vil vi fra Frihed 2000 stemme nej til forslaget, vel vidende at vi altså også siger nej til, at disse brændstoføkonomiske biler får en lempelse, for resten af forslaget har så stor indtægtsmæssig betydning for staten, at vi ikke synes, det er særlig sympatisk.
Så er der lovforslag nr. L 75, som er et følgelovforslag.
Og ud over at det er et følgelovslag med en masse tabeller, som man kan muntre sig med, er elementerne deri såmænd fornuftige nok, så det lovforslag kan vi selvstændigt støtte, når det kommer til afstemning.
Men lad os nu se, om ikke de nok så højt besungne finanslovforhandlinger alligevel resulterer i, at der kommer et par ændringsforslag eller tre også i disse to lovforslag, selv om det ikke har noget med brugtbiler at gøre.